หุ้นไทยสัปดาห์หน้าจับตาการเมือง
แนวโน้มหุ้นไทยสัปดาห์หน้ามีแนวโน้มผันผวน จับตาการเมือง ผลประชุมกนง. และเศรษฐกิจยุโรป
24 พ.ย. 2555

แนวโน้มหุ้นไทยสัปดาห์หน้ามีแนวโน้มผันผวน จับตาการเมือง ผลประชุมกนง. และเศรษฐกิจยุโรป
บริษัทหลักทรัพย์กสิกรไทย และบริษัทศูนย์วิจัยกสิกรไทย มองแนวโน้มสัปดาห์ระหว่างวันที่ 26-30 พ.ย. 2555 ว่า ดัชนีอาจแกว่งผันผวน โดยต้องติดตามประเด็นการเมืองในประเทศ ผลการประชุม กนง. รวมถึงการเลือกตั้งท้องถิ่นของสเปน และการพิจารณาจ่ายเงินช่วยเหลือกรีซของทางการยุโรป (Troika) สำหรับเครื่องชี้เศรษฐกิจสหรัฐฯ ที่สำคัญ ได้แก่ ยอดสั่งซื้อสินค้าคงทน ความเชื่อมั่นผู้บริโภค เครื่องชี้ภาคอสังหาริมทรัพย์ และ GDP ไตรมาส 3/2555 (ครั้งที่ 2) ทั้งนี้คาดว่า ดัชนีจะมีแนวรับที่ 1,258 และ 1,207 จุด ขณะที่แนวต้านคาดว่าจะอยู่ที่ 1,288 และ 1,314 จุด ตามลำดับ
สำหรับภาพรวมดัชนี SET ในช่วงสัปดาห์ที่ผ่านมา ปรับเพิ่มขึ้น โดยมีแรงซื้อจากนักลงทุนต่างชาติ ทำให้ดัชนีหุ้นไทยปิดที่ระดับ 1,281.70 จุด เพิ่มขึ้น 0.12% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 30.46% จากสัปดาห์ก่อน มาอยู่ที่ 21,754.69 ล้านบาท โดยนักลงทุนต่างชาติ นักลงทุนสถาบันและบัญชีบริษัทหลักทรัพย์ซื้อสุทธิ ขณะที่นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 377.34 จุด เพิ่มขึ้น 1.67% จากสัปดาห์ก่อน